༄༅། ། ཐེག་པའི་རྣམ་དབྱེ་(《ཞ》+མདོར་)བསྡུས་པ་བཞུགས། ། ༄༅། ། ཐེག་པའི་རྣམ་པར་དབྱེ་བ་ཞེས་བྱ་བ། འཇམ་པའི་དབྱངས་ལ་ཕྱག་འཚལ་ལོ། ། བྱང་ཆུབ་སེམས་ཀྱི་གཞིར་བརྟེན་ནས། ། རྡོ་རྗེ་ཐེག་པའི་ཐབས་ཚུལ་གྱིས། ། བླ་མེད་གོ་འཕང་ལེགས་བརྙེས་པ། ། རྫོགས་སངས་རྒྱས་ལ་ཕྱག་འཚལ་ལོ། ། ཐེག་པ་རྣམས་ཀྱི་ཁྱད་པར་ནི། ། ཤེས་ནས་ཇི་བཞིན་རབ་སྤྱད་ནས༑ ༑སངས་རྒྱས་གོ་འཕང་ཐོབ་འདོད་པས། ། བསྐུལ་བའི་དོན་དུ་འདི་བཤད་དོ༑ ༑གནས་སྐབས་ཀྱི་ནི་བདེ་སྡུག་ལ། ། བླང་དོར་བྱེད་པ་ཕལ་པ་སྟེ། ། དེ་ཡྀ་དོན་ལ་བླང་དང་དོར། ། བྱེད་པ་གྲུབ་མཐར་ཞུགས་པ་ཡིན། ། འདུས་བྱས་ཐམས་ཅད་མི་རྟག་ཅིང་། ། ཆོས་རྣམས་ཐམས་ཅད་བདག་མེད་ལ། ། ཟག་བཅས་ཐམས་ཅད་སྡུག་བསྔལ་ཞིང་། ། མྱ་ངན་འདས་པ་ཞི་བ་ཞེས། ། ཕྱག་རྒྱ་བཞི་པོ་ཁས་འཆེ་ཞིང་༑ ༑དཀོན་མཆོག་གསུམ་ལ་སྐྱབས་འགྲོ་བ། ། དེ་ནི་སངས་རྒྱས་པ་ཡིན་ཏེ། ། དེ་དང་མི་ལྡན་ཕྱི་རོལ་པའོ། ། ངེས་འབྱུང་ཚུལ་ཁྲིམས་གཞིར་བརྟེན་ནས། ། བདེན་པ་རྣམ་པ་བཞི་དང་ནི། ། རྟེན་འབྲེལ་བཅུ་གཉིས་རྟོགས་ནས་སུ། ། འདུ་འཛིའི་ཡུལ་དང་ཡིད་སྤངས་ནས། ། རྣམ་པར་དག་པའི་སྤྱོད་པ་དང་། ། ཏིང་འཛིན་ཞི་བའི་ལམ་བརྩོན་པས། ། གནས་སྐབས་ཀུན་ནས་ལྡང་བ་ཡི། ། ཡིད་ནི་ཉེ་བར་ཞི་གྱུར་པས། ། རེ་ཞིག་ཡང་སྲིད་མི་ལེན་པ། ། དེ་ནི་ཐེག་པ་ཆུང་ངུ་ཡིན། ། ལྟ་བ་བདག་མེད་གཉིས་ལྡན་ཞིང་། ། སྙིང་རྗེ་ཆེན་པོ་ལས་བྱུང་བའི། ། སྤྱོད་པ་གཞན་དོན་ཉེར་བསྒྲུབས་ལ། ། སྟོང་ཉིད་སྙིང་རྗེ་ཟུང་འཇུག་པའི། ། བསྒོམ་པས་རང་ཡིད་དུལ་བྱས་ནས། ། ས་བཅུ་དང་ནི་ལམ་ལྔ་ལ། ། བསྐལ་པ་གྲངས་མེད་གསུམ་སོགས་པར། ། བརྩོན་པས་ལམ་གྱི་རྒྱུན་གྱི་མཐར། ། རྡོ་རྗེ་ལྟ་བུའི་ཏིང་འཛིན་གྱིས༑ ༑སྒྲིབ་པ་བག་ཆགས་བཅས་སྤངས་ནས། ། བཅུ་གཅིག་ཀུན་ཏུ་འོད་ཀྱི་ས༑ ༑སྒྲུབ་བྱེད་ཕ་རོལ་ཕྱིན་པའི་ཚུལ། ། སྔགས་ཀྱི་ཁྱད་པར་བཞག་པ་ནི། ། སློབ་དཔོན་ཀྲྀ་པི་ཀ་མ་ལས། ། དོན་གཅིག་ན་ཡང་མ་རྨོངས་དང་། ། ཐབས་མང་དཀའ་བ་མེད་པ་དང་། ། དབང་པོ་རྣོན་པོའི་དབང་བྱས་པས། ། སྔགས་ཀྱི་ཐེག་པ་ཁྱད་པར་འཕགས། ། ཞེས་གསུངས་དགོངས་པའང་གསང་སྔགས་པས། ། བྱང་ཆུབ་སེམས་དང་སྟོང་ཉིད་དང་། ། སྙིང་རྗེ་ཉིད་ནི་ལམ་གྱི་གཞིར། ། དགོངས་པའི་ཕྱིར་ན་དོན་གཅིག་པ། ། འོན་ཀྱང་རྣལ་འབྱོར་ཆེན་པོ་ཡིས། ། མཚན་ཉིད་ལྡན་པའི་བླ་མ་ལས། ། དབང་བཞི་ཡོངས་སུ་རྫོགས་པར་བླང་། ། དེ་ཚེ་དབང་གི་ཡེ་ཤེས་ཀྱིས༑ ༑ལྟ་བ་དུག་མེད་རྟོགས་པས་ན། ། གཞི་དང་ལྟ་བ་རྟོགས་པའི་ཐབས། ། མ་རྨོངས་པ་ཞེས་བྱ་བ་སྟེ། ། འདི་ནི་ཁྱད་པར་དང་པོ་ཡིན། ། རྒྱ་ཆེན་བསྐྱེད་པའི་རིམ་པ་ཡིས། ། ལུས་དང་སྐྱེ་བ་སྦྱོང་བ་དང་། ། སངས་རྒྱས་ཞིང་རྣམས་དག་པ་དང་། ། སེམས་ཅན་ཡོངས་སུ་སྨིན་པར་བྱེད། ། ཟབ་མོ་རྫོགས་པའི་རིམ་པ་ཡིས། ། སེམས་དང་འཆི་བ་སྦྱོང་བ་དང་། ། ནང་གི་ས་དང་ལམ་བགྲོད་ནས། ། ཏིང་འཛིན་ཡེ་ཤེས་མངོན་དུ་བྱེད། ། གཞན་ཡང་ཞི་རྒྱས་དབང་དང་ནི། ། མངོན་སྤྱོད་སོགས་པའི་ཐབས་མང་པོས། ། ཚེ་རིང་བ་དང་ནད་མེད་དང་། ། ཤེས་རབ་རྣམ་པར་སྤེལ་བ་ཡིས། ། ལམ་གྱི་ཡན་ལག་རྫོགས་བྱེད་པ། ། ཐབས་མང་པ་ཞེས་བརྗོད་པ་ཡིན༑ ༑ཇི་ལྟར་སྔགས་ཀྱིས་བྱིན་བརླབས་པས། ། དུག་ཀྱང་བདུད་རྩིར་འགྱུར་བ་ལྟར(《ཞ》ཡིན)། ། ཐབས་ལ་མཁས་པའི་ཁྱད་པར་གྱིས། ། ཉོན་མོངས་རྣམས་དང་འདོད་ཡོན་ཀུན། ། ཡང་དག་ལམ་དུ་ཡོངས་བསྒྱུར་ནས། ། བདེ་བ་ཀུན་ལ་ལོངས་སྤྱོད་པ། ། དཀའ་བ་མེད་པའི་ཁྱད་པར་ཡིན། ། སྔགས་དང་སྨན་དང་ཏིང་འཛིན་གྱིས༑ ༑ཚེ་ཡི་དངོས་གྲུབ་བསྒྲུབས་ནས་ནི། ། རིག་འཛིན་ཚེ་དང་ལུས་བཟང་པོས༑ ༑ཚོགས་གཉིས་མྱུར་དུ་འདུམ་བྱས་ནས། ། ཚེ་འདིར་སངས་རྒྱས་ཐོབ་བྱེད་པས༑ ༑དབང་པོ་རྣོན་པོའི་དབང་བྱས་ཞེས། ། མྱུར་དུ་འགྲུབ་པའི་ཁྱད་པར་ཡིན། ། དེ་དག་གི་ཡང་དོན་བསྡུ་ན། ། དབང་བསྐུར་བ་ཡི་གཞིར་བརྟེན་ནས། ། རིམ་གཉིས་འཁོར་དང་བཅས་པ་ཡིས། ། ས་ནི་བཅུ་གཉིས་རབ་བགྲོད་ནས། ། རྡོ་རྗེ་འཛིན་པའི་ས་དགེ་བ། ། བཅུ་གསུམ་པ་ནི་ཐོབ་འགྱུར་བ། ། འདི་དག་སྔགས་ཀྱི་རྣམ་གཞག་ཡིན། ། དེ་ཕྱིར་དབང་བསྐུར་ཤིན་ཏུ་གཅེས། ། དད་དང་འདུན་པ་རབ་ལྡན་ཞིང་། ། བསྒྲུབ་པ་སྙིང་པོར་བྱེད་པ་ཡི། ། རི་ཁྲོད་བསྟེན་པ་ཚུལ་གཞོན་གྱིས༑ ༑གསོལ་བ་བཏབ་ནས་འཕགས་པས་སྦྱར། ། དགེ་བས་གསོལ་བ་འདེབས་བྱེད་པས། ། གཙོ་བྱས་སེམས་ཅན་ཐམས་ཅད་ཀྱིས། ། ཐེག་པ་གཉིས་ཀྱི་ཚུལ་ཞུགས་ནས། ། རྫོགས་པའི་སངས་རྒྱས་ཐོབ་པར་ཤོག། ཐེག་པའི་རྣམ་པར་དབྱེ་བ་མདོར་བསྡུས་པ་འདི་ནི་འཕགས་པས། མེ་ཕོ་བྱི་བའི་ལོ་ཟླ་བ་བདུན་པའི་ཚེས་གཅིག་ལ། མདོ་ཁམས་ཀྱི་སའི་ཆ་ཟླ་སྙིང་མར་མེ་མདོ་ཞེས་བྱ་བར་སྦྱར་བའི་ཡི་གེ་པ་ནི་ཨ་ཙ་ར་ཞེས་བྱ་བའོ། ། ། །